<https://www.juoksufoorumi.fi/topic/12794-janne-holmenin-maratonohjelmat/?page=44#comment-933832>
<http://schema.org/text>
"Heinäkuun loppuja Holmenin treeneistä!\n \n\n\n\t \n \n\n\n\tNiinhän se on, että kun meno käy kovaksi, niin kova käy menoksi. Se kuvaa ehkä vähän omien treenien tämän hetkistä tuntemusta. Viimeisen kuukauden aikana olen noudattanut treeniohjelmaa n. 90%:n tarkkuudella. Yhtään treeniä ei ole jäänyt väliin mutta pientä sopeuttamista olen tehnyt lämpötilojen, treeniolosuhteiden ja nyt varmaan myös palautumisen vuoksi. Esim. muutin 22km kevyen 15km rauhalliseksi polkujuoksuksi tai olen lyhentänyt 12km ja 16km treenejä 1-2 kilometrillä ja mahdollisesti korvannut ne alku- ja loppuverroilla. Vauhdit olen saanut pidettyä 3:30 -loppuajan laskelmien mukaisina lukuunottamatta paria kostean kuumaa aamua jolloin 12km 4:55min/km -tahtia oli pakko himmailla lähemmäs 5:10min/km -tasoa.\n \n\n\n\t \n \n\n\n\tHelteillä on tosiaan ollut oma vaikutuksensa - varmaan myös tämän hetkiseen alipalautumiseen. Ohjelmassa on ollut viimeisinä viikkoina ns. päätreeninä kiihtyvä pitkis: 24, 26 ja viimeksi 30km, jossa viimeinen 10km 5:12min/km. Kymppi meni tuolla vauhdilla mutta isompi ongelma oli tuo pohjaksi juostu pk-vauhtinen 20km, jossa sykkeet olivat turhan korkeat - sellaiset 10-15 lyöntiä/min korkeammat kuin pitäisi olla. Helppo ratkaisu olisi tietysti sanoa, että juokse se pk-osuus hiljempaa. Ei kuitenkaan tunnu mielekkäältä tiputtaa enää vauhtia, joka oli nyt tuolla kaksikymppisellä vain 6:40min/km. Treenille tuli jo nyt pituutta yli kolme tuntia, mikä vaati +28 lämmössä suunnittelua juomisten kanssa (pk-osuudella juomaliivi mukana, jonka jälkeen kymppi lyhyemmällä rundilla pehmopullo mukana ja sitä välillä täydentäen). Palautumisaikaa Suunto ilmoitteli jotain 100 tuntia, mitä kuitenkin uhmasin ja kävin eilen ohjelman mukaisella kevyellä lenkillä (tosin vähän sitä lyhentäen). \n \n\n\n\t \n \n\n\n\tSäät näyttävät onneksi viilentyvän, mikä toivottavasti näkyy myös pk-sykkeissä. Mutta silti mietityttää sama asia, jota tässä ketjussa on aiemminkin pohdittu. Että onko näin hitailla vauhdeilla mielekästä tehdä yli 30km treenejä, kun treenin kesto menee silloin yli kolmeen tuntiin ja palutumiseen eivät ohjelman mukaiset 2 päivää millään riitä? \n \n\n\n\t \n \n\n\n\tTällä palauttavalla viikolla olisi ohjelmassa 46km kevyttä + viikon päätteeksi 16km jotain 5:10min/km- vauhtia. Voi olla, että jätän tämän palautumisongelman vuoksi nyt ensimmäisen kerran treenin kokonaisen treenin (tuon viimeisen vk-treenin) väliin, kun ensi viikolla odottaisi 64km treeniä, joissa yhteensä 28km kovempia lopetuksia. Töihinkin on ensi viikolla mentävä loman jälkeen ja olympialaisia jaksettava katsella joten muutakin kuin treenikuormaa pukkaa vähän päälle.    \n \n\n\n\t \n \n\n\n\t \n \n"
<https://www.juoksufoorumi.fi/topic/12794-janne-holmenin-maratonohjelmat/?&page=44>